**Ministru kabineta noteikumu projekta "Iekšējās kārtības noteikumi brīvības atņemšanas iestādes struktūrvienībā, kurā tiek īstenota resocializācijas programma atkarību mazināšanai un notiesāto atlases, uzņemšanas, pārvietošanas un izslēgšanas kārtība un lēmumu pieņemšanas kritēriji resocializācijas programmā atkarību mazināšanai" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 2013.gada 18.septembrī tika uzsākta Tieslietu ministrijas un Norvēģijas valdības divpusējā finanšu instrumenta līdzfinansētās programmas "Latvijas korekcijas dienestu un Valsts policijas īslaicīgās aizturēšanas vietu reforma" ietvaros Ieslodzījuma vietu pārvaldes projekta "Jaunas nodaļas izveide Olaines cietumā, ieskaitot būvniecību un personāla apmācību" (Nr.LV08/2) īstenošana.  Projekta mērķis ir izveidot sistēmu, pēc kuras strādāt ar atkarīgajiem ieslodzītajiem, viena no projekta aktivitātēm – jaunas nodaļas – Atkarīgo centra – izveide Olaines cietumā, kurā tiks īstenota resocializācijas programma atkarību mazināšanai (turpmāk – atkarību mazināšanas programma). Atkarību mazināšanas programmas īstenošanai nepieciešams īpašs tiesiskais regulējums, kas ir atšķirīgs no vispārējā regulējuma, kas attiecas uz ar brīvības atņemšanu notiesātajiem.  Projekta īstenošanas laiks: 2013.gada 18.septembris – 2016.gada 31.decembris.  Latvijas Sodu izpildes kodeksa 61.8 panta septītā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ieslodzījuma vietu pārvalde ir Latvijas Republikas Tieslietu ministrijas pārraudzībā esoša iestāde, kas nodrošina apcietinājumu kā drošības līdzekli un brīvības atņemšanu kā kriminālsoda izpildi. Latvijā ir 11 ieslodzījuma vietas, kurās 2016.gada 1.augustā atradās 4261 ieslodzītie, no tiem – 3001 notiesātie un 1260 apcietinātie. Ieslodzījuma vietās atradās 353 sievietes (286 notiesātās un 67 apcietinātās) un 20 nepilngadīgie (8 notiesātie (7 zēni un 1 meitene) un 12 apcietinātie (11 zēni un 1 meitene)). Olaines cietums ir slēgtais cietums ar atklātā cietuma nodaļu un Olaines cietuma teritorijā izvietota Latvijas cietuma slimnīca un jaunuzbūvētais Atkarīgo centrs.  Saeima 2016.gada 9.jūnijā pieņēma likumu "Grozījumi Latvijas Sodu izpildes kodeksā", kurš stājas spēkā 2016.gada 13.jūlijā. Saskaņā ar Minētā likuma 9.pantu, Latvijas Sodu izpildes kodeksa 61.3 pants "Notiesāto sociālās rehabilitācijas līdzekļi" tika papildināts ar 6.punktu, paredzot jaunu notiesāto sociālās rehabilitācijas līdzekli – atkarību mazināšanas programmu — notiesātā iesaistīšanu mērķtiecīgu un strukturētu pasākumu kopumā sociālo prasmju attīstībai, uzvedības modeļa pilnveidei un sociāli atbalstāmas vērtību sistēmas veidošanai.  Savukārt minētā likuma 10.pants noteic papildināt Latvijas Sodu izpildes kodeksa devīto "A" nodaļu ar 61.8 pantu, kura septītā daļa noteic, ka iekšējo kārtību brīvības atņemšanas iestādes struktūrvienībā, kurā tiek īstenota atkarību mazināšanas programma, notiesāto atlases, uzņemšanas un pārvietošanas kārtību, kā arī kārtību, kādā notiesāto izslēdz no atkarību mazināšanas programmas, un attiecīgo lēmumu pieņemšanas kritērijus nosaka Ministru kabinets.  Lai izpildītu likumdevēja Ministru kabinetam doto deleģējumu, nepieciešams izstrādāt Ministru kabineta noteikumus nosakot iekšējo kārtību brīvības atņemšanas iestādes struktūrvienībā, kurā tiek īstenota atkarību mazināšanas programma, notiesāto atlases, uzņemšanas un pārvietošanas kārtību, kā arī kārtību, kādā notiesāto izslēdz no atkarību mazināšanas programmas, un attiecīgo lēmumu pieņemšanas kritērijus. Kā rezultātā būs tiesisks pamats notiesātos ar atkarības problēmām iesaistīt atkarību mazināšanas programmā, kas veicinās atkarības problēmas izplatības mazināšanos ieslodzījuma vietās.  Atkarību mazināšanas programmā tiks iesaistīti notiesātie, kas saskaņā ar Latvijas Sodu izpildes kodeksa prasībām izcieš sodu dažādās soda izciešanas režīma pakāpē, tātad tiem ir paredzēts dažāds tiesību apjoms, taču, pēc iesaistīšanās atkarību mazināšanas programmā visiem tajā iesaistītajiem notiesātajiem būs vienāds tiesību apjoms un uz tiem vienādā apmērā attieksies ministru kabineta noteikumu projektā paredzētās prasības, taču neattieksies vispārējie brīvības atņemšanas iestādes iekšējās kārtības noteikumi.  Tā kā šobrīd atkarību mazināšanas programmu paredzēts īstenot tikai Atkarīgo centrā, kas ir Olaines cietuma struktūrvienība, projektā ietverts attiecīgs regulējums, kā arī tiesību normās ir definēta precīza Olaines cietuma priekšnieka un tā struktūrvienības – Atkarīgo centra priekšnieka un amatpersonu rīcība un pienākumi.  Saskaņā ar projekta 3.punktu, atkarību mazināšanas programma sastāv no četriem posmiem – atlases, uzņemšanas, padziļinātas izvērtēšanas un programmas īstenošanas, katrā no kuriem paredzēta atsevišķu darbību veikšanai.  Notiesāto atlase dalībai atkarību mazināšanas programmā notiks brīvības atņemšanas iestādēs, kurā notiesātie izcieš sodu un atlasi koordinēs projekta ietvaros speciāli apmācīta persona – atkarību mazināšanas programmas koordinators, kura pienākumos būs arī koordinēt brīvības atņemšanas iestādē paredzētos atkarību mazināšanas pasākumus.  Formālais priekšnosacījums notiesātā iesaistei atkarību mazināšanas programmā ir notiesātā, kuram konstatētas atkarības problēmas, iesniegums, kurā izteikta vēlme iesaistīties atkarību mazināšanas programmā, pēc kura saņemšanas atkarību mazināšanas programmas koordinators izvērtēs notiesātā atbilstību atkarību mazināšanas programmas nosacījumiem, ņemot vērā projektā noteiktos kritērijus. Gala lēmumu par notiesātā iesaistīšanu atkarību mazināšanas programmā pieņems Ieslodzījuma vietu pārvaldes priekšnieks. Kā īpašs apstāklis, ņemot vērā atkarību mazināšanas programmas mērķauditoriju, noteikts, ka notiesātā uzvedībai nav jābūt ideālai, proti, ir pieļaujams iesaistīt programmā notiesātos, kuri pieļāvuši soda izciešanas režīma pārkāpumus.  Projektā konkrēti definēts, kāda rīcība veicama pēc iesniedzēja ierašanās Olaines cietumā. Ņemot vērā apstākli, ka atkarības mazināšanas programmā var uzņemt arī notiesātos, kuri izcieš sodu atklātajā cietumā, projektā ietverts arī pienākums nodot naudu, dokumentu un mantas, kuras var atrasties pie notiesātā atklātajā cietumā, bet nevarēs atrasties atkarību mazināšanas programmas laikā.  Sākotnēji notiesātie Atkarīgo centrā tiks ievietoti Izvērtēšanas nodaļā, kurā notiesātais varēs atrasties ne ilgāk kā vienu mēnesi, kura laikā tiks padziļināti izvērtēta notiesātā atbilstība konkrētam atkarību mazināšanas pasākumu kopumam, kādu paredzēts īstenot Atkarīgo centrā. Jāņem vērā, ka Atkarīgo centrā paredzētie pasākumu kopumi atkarību mazināšanai ir paredzēti izplatītākajām atkarībām, taču notiesātajiem ar specifiskiem atkarību veidiem tie var nebūt piemēroti.  Viens no minētajiem pasākumu kopumiem ir programma "*Atlantis*", kuras mērķis ir resocializēt Latvijas ieslodzījuma vietās esošos ieslodzītos, kuriem ir atkarības problēmas (alkoholiķus un narkomānus), uzlabojot viņu dzīves kvalitāti, mudinot viņus uz pašattīstību, izaugsmi un sevis pilnveidošanu un tādā veidā nodrošināt atgriezeniskās izmaiņas visās viņu dzīves jomās.  Programmas "*Atlantis*" uzdevumi:   1. atzīt un pieņemt savu slimību, atkarību; 2. pārvarēt noliegumu, saredzēt reālo situāciju un savu vietu tajā; 3. iesaistīties anonīmo alkoholiķu vai anonīmo narkomānu pašpalīdzības grupās, izmantojot to kā līdzekli ārstēšanās procesā; 4. atzīt, ka, lai notiktu pozitīvas izmaiņas, ir jāmainās pašam, mainot savu domāšanu, uzskatus, nevis jāmaina sieva/vīrs, priekšnieks, vecāki, darbs vai bērni; 5. attīstīt spēju just, atpazīt savas jūtas, dalīties ar citiem savās jūtās, domās, pieredzē un pārdzīvojumos; 6. mācīties atzīt, ka cilvēks nav visvarens un nevar izdzīvot viens, mācīties lūgt palīdzību no citiem, prast saskatīt iespējas ārpus sevis, atrast dzīvesspēku, augstāko spēku (šī programma nav reliģiska, bet gan garīga. Dievs netiek saprasts kā reliģiska figūra, bet kā kaut kas stiprāks, varenāks par vienu cilvēku); 7. mācīties akceptēt alkoholismu kā hronisku, progresējošu slimību un iesaistīties ilgstošā atveseļošanās kursā, kas būtībā ir visas dzīves programma, dzīvesveids; 8. panākt pilnīgu atturību, augstāku dzīves kvalitāti un personības izaugsmi.   Otrs pasākumu kopums ir programma *"Phatfinder"*, kuras mērķis ir uzsākt ieslodzītā pārmaiņu procesu, uzturēt motivāciju un sagatavot turpmākajai ārstēšanai speciālās ārstēšanas iestādēs, proti, dot programmas dalībniekiem spēju pārvaldīt savu dzīvi labāk un vairs neļaut atkarībai un kriminālām darbībām noteikt viņu dzīvi, kas nozīmē sākt pārmaiņu procesu, kas tiek attīstīts tālāk rehabilitācijā ārpus cietuma.  Programmas *"Phatfinder"* uzdevumi:   1. palīdzēt klientiem sakārtot un mobilizēt viņu iekšējos un ārējos resursus; 2. palīdzēt tikt skaidrībā pašiem ar sevi; 3. atgūt atbildības un dzīves jēgas sajūtu; 4. kļūt patstāvīgam; 5. nokārtot attiecības ar piederīgajiem un draugiem; 6. atrast piemērotu nodarbošanos un brīvā laika pavadīšanas veidus.   Gadījumā, ja izvērtēšanas rezultātā tiek konstatēts, ka notiesātais neatbilst nevienam no atkarību mazināšanas programmā īstenojamajam pasākumu kopumiem, tik lemts par viņa izslēgšanu no atkarību mazināšanas programmas un pārvietošanu atpakaļ uz brīvības atņemšanas iestādi turpmākai soda izciešanai.  Secīgi noteikumos noteikta iekšējā kārtība atkarīgo centrā, atverot visu jautājumu loku, kas ietverti Ministru kabineta 2006.gada 30.maija noteikumos Nr.423 "Brīvības atņemšanas iestādes iekšējās kārtības noteikumi", jo šie noteikumi neattiecas uz notiesātajiem, kas iesaistīti atkarību mazināšanas programmā.  Deleģējums noteikt dienas kārtību uzdots Olaines cietuma priekšniekam, nosakot, kādus noteikumus rīkojumā par notiesāto dienas kārtību nepieciešams aptvert.  Ņemot vērā atkarību mazināšanas programmas specifiku un atšķirīgo tiesisko regulējumu no notiesātajiem, kuri izcieš sodu brīvības atņemšanas iestādē, notiesātajiem ir noteikts specifisks tiesību un pienākumu apjoms. Piemēram, saskaņā ar Latvijas Sodu izpildes kodeksa 471 panta trešo daļu, notiesātajiem, kuri iesaistīti Atkarību mazināšanas programmā, nav paredzētas tiesības ar cietuma priekšnieka atļauju glabāt personīgo sadzīves tehniku – radioaparātu, televizoru un ledusskapi un attiecīgi nav paredzētas tiesības šo tehniku lietot. Atkarību mazināšanas programmas pasākumu kopumu ietvaros paredzēta atpūtas telpa ar televizoru, kas lietojams kopīgi visiem notiesātajiem, kas izvietoti konkrētā nodaļā Atkarīgo centrā atkarību mazināšanas programmas pasākumu kopuma ietvaros. Ņemot vērā minēto, ir noteikts mazāks kopējais mantu, kuras notiesāti var glabāt pie sevis atkarīgo centrā, svars.  Vienlaikus atkarību mazināšanas programmas ietvaros, kā arī ņemot vērā Atkarīgo centra ēkas ugunsdrošības prasības, tiesības smēķēt notiesātajiem paredzētas tikai ārpus ēkas, Atkarīgo centra teritorijā konkrētos laikos, kuros nav paredzēti atkarību mazināšanas programmas pasākumi.  Tā kā notiesātā iesaistīšanās atkarību mazināšanas programmā ir brīvprātīga, notiesātajam ir tiesības jebkurā laikā izbeigt vienošanos par dalību atkarību mazināšanas programmā, vēršoties ar iesniegumu pie Olaines cietuma priekšnieka.  Papildus iekļauti vairāki notiesātā pienākumi, kuri nav iekļauti Ministru kabineta 2006.gada 30.maija noteikumos Nr.423 "Brīvības atņemšanas iestādes iekšējās kārtības noteikumi", bet ir absolūti nepieciešami, ņemot vērā brīvības atņemšanas iestādē un Atkarīgo centrā kā brīvības atņemšanas iestādes struktūrvienībā noteikto režīmu, piemēram, nostāties un atrasties brīvības atņemšanas iestādes darbinieka norādītajā vietā, piedalīties resocializācijas pasākumos, pakļauties medicīniskajām aktivitātēm infekcijas slimības ierobežošanai, ierasties pēc brīvības atņemšanas iestādes darbinieka aicinājuma, tāpat ietverts aizliegums jebkādā citā veidā pazemot citas personas, aizklāt jebkuru vietu, kuras aizklāšana traucē veikt notiesāto uzraudzību.  Projektā noteikta kārtība, kādā notiesātajiem atkarību mazināšanas programmas ietvaros piešķirama atļauja īslaicīgi atstāt Olaines cietuma teritoriju, kā arī precizēts, kādas ziņas jāsūta Valsts policijas teritoriālajai struktūrvienībai, kuras teritorijā notiesātais atradīsies.  Atšķirībā no Ministru kabineta 2006.gada 30.maija noteikumos Nr.423 "Brīvības atņemšanas iestādes iekšējās kārtības noteikumi" iekļautā regulējuma paredzēts, ka gadījumā, ka notiesātais pieļāvis soda izciešanas režīma pārkāpumu, bet Olaines cietuma priekšnieks nolēmis sodu nepiemērot, tas ierakstāms lēmuma par soda piemērošanu veidlapā, tādējādi novēršot situācijas, ka pēc paskaidrojuma sniegšanas par pieļauto pārkāpumu notiesātais netiek informēts par to, ka konkrētajā gadījumā sods viņam netiks piemērots.  Projekta 48.punktā paredzēts, ka notiesātie Olaines cietumā valkā Olaines cietuma izsniegtu, sezonai atbilstošu apģērbu, galvassegu, apavus un atpazīšanas zīmi. Sākotnēji apģērba un apavu iegāde paredzēta projekta "Jaunas nodaļas izveide Olaines cietumā, ieskaitot būvniecību un personāla apmācību" ietvaros, taču pēc projekta beigām nav plānota papildus finansējuma piesaiste, bet finansējuma pārdalīšana Pārvaldes budžeta, kurā ir paredzēta apģērba un apavu iegāde notiesātajiem, ietvaros.  Projektā ir noteiktas minimālās prasības dzīvojamās telpas un soda vai disciplinārā izolatora aprīkojumam, apgaismojumam un minimālajai gaisa temperatūrai, kā arī konkrētas prasības notiesāto ārējam izskatam.  Tā kā saskaņā ar Latvijas Sodu izpildes kodeksa 47.panta sesto daļu, notiesātajiem, kas iesaistīti atkarību mazināšanas programmā , sūtījumos un pienesumos atļauts saņemt tikai mācību materiālus, savukārt Projekta 102.punkts paredz notiesātajiem tiesības ar Olaines cietuma priekšnieka atļauju saņemt un glabāt reliģiskos priekšmetu, projekta X nodaļā precīzi noteikta kārtība, kādā notiesātie saņem sūtījumus un pienesumus.  Projekta XI nodaļā noteikta kārtība, kādā notiesātie glabā savas personīgās mantas dzīvojamajā telpā vai nodaļas noliktavā, kā obligātu priekšnosacījumu minot apstākli, ka katrs notiesātais glabā mantas tikai savā plauktā vai savā mantu kastē, uz kuras ir norādīts notiesātā vārds un uzvārds. Šāda kārtība atvieglos notiesāto uzraudzību. Vienlaikus Projekta 78.punktā paredzēta kārtībā, ka notiesātais Olaines cietuma noliktavā esošās personīgās mantas var lūgt nodot citai personai, izņemot notiesāto personu. Līdz ar to, notiesātais, kurš iesaistīts atkarību mazināšanas programmā, varēs sev piederošo sadzīves tehniku, kuru atkarīgo centrā lietot nevarēs, nodot citām personām ārpus ieslodzījuma vietas, piemēram, radiniekiem.  Tā kā notiesātajiem, kuri iesaistīti atkarību mazināšanas programmā, nav paredzētas tiesības uz īslaicīgajām un ilglaicīgajām satikšanām, bet ir paredzēts radinieku un citu personu apmeklējums, projekta XII nodaļā definēta notiesāto apmeklēšanas kārtība. Atkarību mazināšanas programmas ietvaros paredzēts, ka tiks rīkotas ģimenes dienas un notiesātajiem, kuriem īstenojamais pasākumu kopums to pieļauj, tika atļauts uz ģimenes dienu aicināt radiniekus un citas personas pēc notiesātā izvēles, taču iepriekš šīs personas norādot iesniegumā, lai laicīgi būtu iespējams izvērtēt konkrēto personu ielaišanas Atkarīgo centra teritorijā, pieļaujamību un ietekmi uz atkarību mazināšanas programmā noteikto mērķu sasniegšanu. Projekta 90.punktā iekļauts nosacījums, ka nepilngadīgās personas notiesāto var apmeklēt tikai likumisko pārstāvju vai to pilnvaroto pilngadīgo personu klātbūtnē, tādējādi precīzi definējot aizliegumu nepilngadīgām personām bez viņu likumisko pārstāvju ziņas apmeklēt notiesātos.  Lai nodrošinātu notiesāto garīgo aprūpi, projekta XIII nodaļā paredzēta kārtība, kādā iespējams piesaistīt reliģiskās organizācijas notiesāto tiesību uz reliģijas brīvību nodrošināšanai, kā arī kārtība, kādā tiek pieņemts lēmums par konkrēta notiesātā lūgta reliģiskā priekšmeta lietošanas atļaušanu atkarīgo centrā.  XIV nodaļā noteikti Atkarīgo centrā veicamie drošības pasākumi, tajā skaitā, precīzi definēta notiesāto un apmeklētāju pārmeklēšanas kārtība, kas nav iekļauta Ministru kabineta 2006.gada 30.maija noteikumos Nr.423 "Brīvības atņemšanas iestādes iekšējās kārtības noteikumi", bet šobrīd ir reglamentēta Pārvaldes iekšējā normatīvajā aktā. Šādas kārtības iekļaušana projektā nepieciešama, lai precīzi definētu notiesāto un apmeklētāju pienākumu paļauties konkrētām darbībām pārmeklēšanas ietvaros, reglamentētu kārtību, kādā pārmeklēšana tiek veikta un tajā veicamās darbības, kā arī rīcību ar pārmeklēšanas laikā atrastajām un izņemtajām lietām, kuras brīvības atņemšanas iestādē nav atļautas.  Projekta 124.punkts noteic, ka atkarīgo centra teritorijā, koplietošanas telpās, kā arī soda vai disciplinārā izolatora telpā veic videonovērošanu, lai nodrošinātu Atkarīgo centra, notiesāto un citu personu drošību bet 125.punkts pieļauj videonovērošanu veikt arī dzīvojamajā telpā, ja ir individuāls apstākļu izvērtējums šādai rīcībai.  Videonovērošanas veikšanas mērķis ir brīvības atņemšanas kā kriminālsoda izpildes nodrošināšana, ņemot vērā Latvijas Sodu izpildes kodeksā noteiktos kriminālsoda – brīvības atņemšana, izpildes principus un uzdevumus.  Datu subjekti Atkarīgo centra teritorijā un koplietošanas telpās ir visas personas, kuras tur atrodas – notiesātie, darbinieki un apmeklētāji, soda vai disciplinārā izolatora telpā – notiesātie, kam piemērots disciplinārsods – ievietot soda vai disciplinārajā izolatorā, savukārt dzīvojamajā telpā – notiesātais, attiecībā pret kuru pēc individuālas apstākļus izvērtēšanas pieņemts lēmums veikt videonovērošanu notiesātā vai darbinieku drošības nodrošināšanai.  Ieslodzījuma vietu pārvalde 02.11.2015. ir izdevusi iekšējos noteikumus Nr.1/12-n.-36 "Personas datu apstrādes aizsardzības kārtība" (turpmāk - Personas datu apstrādes aizsardzības kārtība), kuras VII nodaļā "Videonovērošanas kārtība' reglamentēta videonovērošanas kārtība Pārvaldē un tās struktūrvienībās.  Lai nodrošinātu personas datu aizsardzību reglamentējošo normatīvo aktu prasību izpildi, Personas datu apstrādes aizsardzības kārtības 49. punkts noteic, ka *stacionāru videonovērošanas kameru neuzstāda un pārvietojamo videonovērošanas kameru nelieto ilglaicīgās satikšanās istabā un nodarbināto, izņemot nodarbinātās ieslodzītās personas, mazgāšanās telpā, ģērbtuvē, sanitārajā mezglā un atpūtas telpā*.  Personas datu apstrādes aizsardzības kārtības 50.punkts noteic, ka *lēmumu par īslaicīgas videonovērošanas veikšanu, izņemot šo iekšējo noteikumu (Personas datu apstrādes aizsardzības kārtības) 56.punktā minētajā gadījumā, ievērojot apstākļu individuālu izvērtējumu, pieņem Pārvaldes priekšnieks vai Pārvaldes struktūrvienības priekšnieks savas kompetences ietvaros. Pirms īslaicīgās videonovērošanas uzsākšanas un pēc īslaicīgās videonovērošanas izbeigšanas, informāciju par uzsākšanas un izbeigšanas laiku un pamatojumu fiksē Pārvaldes 2007.gada 28.februāra kārtības Nr.1/12-1.kārt. "Apcietināto un notiesāto uzraudzības kārtība ieslodzījuma vietās" 49.punktā minētajā "Notikumu uzskaites žurnālā*."  Atbilstoši Personas datu apstrādes aizsardzības kārtības 51.punktam, *ieslodzījuma vietas priekšnieka prombūtnes laikā lēmumu par īslaicīgās videonovērošanas veikšanu šo iekšējo noteikumu 50.punktā noteiktajā kārtībā pieņem ieslodzījuma vietas priekšnieka dežurējošais palīgs. Ieslodzījuma vietas priekšnieka dežurējošā palīga lēmumu par īslaicīgās videonovērošanas veikšanu nākamajā darba dienā apstiprina ieslodzījuma vietas priekšnieks*.  Savukārt Personas datu apstrādes aizsardzības kārtības 52. punkts noteic, ka *īslaicīgu videonovērošanu veic tik ilgi, cik tas ir nepieciešamas videonovērošanas mērķa sasniegšanai, taču ne ilgāk kā trīs mēnešus nepārtraukti. Lēmumu par īslaicīgas videonovērošanas veikšanu pārskata, tiklīdz ir mainījušies apstākļi, kas bija par pamatu šī lēmuma pieņemšanai, bet ne vēlāk kā pēc viena mēneša*.  Personas datu apstrādes aizsardzības kārtības 54.punkts noteic, ka *videonovērošanas kameru telpā, kurā veic personas pilnu pārmeklēšanu, medicīnisko manipulāciju, mazgāšanās telpā un tās ģērbtuvē, sanitārajā mezglā un citā telpā, kurā videonovērošanas veikšanas rezultātā var tikt apstrādāti tādi sensitīvi personas dati, kuru apstrāde nav nepieciešama Pārvaldes funkciju veikšanai (piemēram, atkailinātas datu subjekta intīmās ķermeņa daļas), uzstāda tā, lai videonovērošanas sistēma nodrošina personas privātumu*, bet 55.punkts noteic, ka *telpā, kurā veic pastorālo un psiholoģisko aprūpi, sociālo darbu ar klientu un procesuālo darbību, drošības apsvērumu dēļ var veikt videonovērošanu, ja aprūpes vai darbības veicējs to lūdz*.  Videonovērošanas kārtību dzīvojamajā telpā reglamentē Personas datu apstrādes aizsardzības kārtības 56.punkts, kurš noteic, ka *videonovērošanu ieslodzīto dzīvojamajā telpā veic, individuāli izvērtējot videonovērošanas nepieciešamību, lai nepieļautu ieslodzītās personas drošības un veselības apdraudējumu*, bet 57.punkts noteic, ka *lēmumu par ieslodzītā ievietošanu dzīvojamajā telpā, kurā veic videonovērošanu, pieņem ieslodzījuma vietas priekšnieka izveidota komisija, kuras kompetencē ir lemt jautājumu par ieslodzītā izvietošanu vienībā vai kamerā. Lēmumu par ieslodzītā ievietošanu kamerā, kurā veic videonovērošanu, komisija pārskata, tiklīdz ir mainījušies apstākļi, kas bija par pamatu šī lēmuma pieņemšanai, bet ne vēlāk kā pēc viena mēneša.*  Lai nodrošinātu videonovērošanas sistēmā uzkrāto personas datu aizsardzību, Personas datu apstrādes aizsardzības kārtības 60.punkts noteic, ka *ieraksta veikšanas laiku un datumu fiksē uz ierakstu attēliem*, bet 61.punkts noteic, ka *videonovērošanas sistēmas monitoru novieto tā, lai nepiederošas personas neredz monitorā attēlotos videonovērošanas kameru fiksētos datus*.  Personas datu apstrādes aizsardzības kārtībā arī detalizēti noteikti gadījumi, kādos brīvības atņemšanas iestādes darbinieki drīkst iepazīties ar videonovērošanas sistēmas ierakstu un piekļūt arhīvam, kādos videonovērošanas sistēmā esošos personas datus manuāli kopē vai nodod tiesību aizsardzības iestādei, citai personai vai datu subjektam, nosacījums ieviest un glabāt datu nodošanas reģistrācijas žurnālu  Personas datu apstrādes aizsardzības kārtības 67.punkts noteic, ka *videonovērošanas sistēmas ierakstus glabā elektroniski 30 diennaktis no ieraksta brīža. Ierakstus dzēš automātiski hronoloģiskā secībā no ieraksta veikšanas brīža*.  Projekta XV nodaļā detalizēti noteikta kārtībā, kādā notiesāto izslēdz no atkarību mazināšanas programmas, faktiski paredzot divus gadījumus – notiesātais ir apguvis atkarību mazināšanas programmu un sasniedzis resocializācijas plānā noteikto rezultātu, vai notiesātais nav apguvis atkarību mazināšanas programmu vai nav sasniedzis resocializācijas plānā noteikto rezultātu. Projekta 133.punktā paredzēts nosacījums notiesātos, kuri ir apguvuši atkarību mazināšanas programmu, bet pārvietojami uz brīvības atņemšanas iestādi turpmākai soda izciešanai, izvietot atsevišķi no notiesātajiem, kuri nav apguvuši atkarību mazināšanas programmu.  Projekta VI nodaļā aktualizēta kārtība, kādā brīvības atņemšanas iestādes administrācija rīkojas notiesātā nāves gadījumā. |
| 3. | Projekta izstrādē iesaistītās institūcijas | Tieslietu ministrija, Ieslodzījuma vietu pārvalde. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Notiesātie, kuri sodu izcieš brīvības atņemšanas iestādēs un kuriem ir konstatētas atkarību problēmas. |
| 2. | Tiesiskā regulējuma ietekme uz tautsaimniecību un administratīvo slogu | Notiesātajiem un Ieslodzījuma vietu pārvadei Projekta tiesiskais regulējums nemaina tiesības un pienākumus, kā arī veicamās darbības, jo Projektā minētais attiecināms uz esošo sodu izpildes saturu. |
| 3. | Administratīvo izmaksu monetārs novērtējums | Administratīvās izmaksas naudas izteiksmē gada laikā mērķgrupai, ko veido fiziskas personas, nepārsniedz 200 euro, kā arī administratīvās izmaksas naudas izteiksmē gada laikā Ieslodzījuma vietu pārvaldei nepārsniegs 2000 euro, tādēļ šis anotācijas punkts uz Projektu nav attiecināms. |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ņemot vērā to, ka Projekts skar ierobežotu sabiedrības loku – notiesātās personas ar atkarību problēmām, tad plašas sabiedrības informēšanas aktivitātes nav paredzēts veikt. |
| 2. | Sabiedrības līdzdalība projekta izstrādē | Projekts 2016. gada 26. augustā ievietots Ieslodzījuma vietu pārvaldes un Tieslietu ministrijas mājaslapā sabiedriskai apspriedei. Termiņš rakstiskā viedokļa sniegšanai ir noteikts – līdz 09.09.2016., taču, ņemot vērā projekta steidzamību, to plānots izsludināt Valsts sekretāru sanāksmē 08.09.2016.  Nepieciešamības gadījumā projekta anotācija tiks papildināta ar sabiedrības viedokli, virzot projektu izskatīšanai Ministru kabinetā. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija, Ieslodzījuma vietu pārvalde. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde ietekmēs Ieslodzījuma vietu pārvaldes institucionālo struktūru, un tā īstenošanai tiks izveidota jauna struktūrvienība Olaines cietumā. |
| 3. | Cita informācija | Nav. |

*Anotācijas III, IV un V sadaļa – projekts šīs jomas neskar.*

Iesniedzējs:

tieslietu ministrs Dzintars Rasnačs

26.08.2016. 10:35

3085

M.Dumpis

67290322, maris.dumpis@ievp.gov.lv